Гады ўпартай працы прынеслі свой плён. За першую пасляваенную пяцігодку ў раёне адбыліся значныя змены. Адрадзіліся з попела сёстры Хатыні – Барсукі, Гульбішча, Ціжма, Ужляціна і частка іншых спаленых гітлераўцамі вёсак. У калгасах былі поўнасцю адноўлены грамадскія будынкі, пабудаваны новыя. Да 1950 г. больш чым на 5 тыс. га ў параўнанні з 1946 г. павялічыліся пасяўныя плошчы, у паўтара разы ўзрасла ўраджайнасць. 15 калгасамі былі поўнасцю засвоены даваенныя пасяўныя плошчы. Паляпшалася культура земляробства, павялічылася аплата працы калгаснікаў. Паспяхова працавалі льнаводы раёна. У 1949 г. яны здалі дзяржаве льнопрадукцыі на 67 % больш, чым у першы год пяцігодкі; узраслі надоі малака ад адной фуражнай каровы.